ખાપટ ગામને મહીપરીયેજ યોજના હેઠળનો પાણી પુરવઠો નિયમિત મળતો ન હોવાથી ગ્રામજનો પીવાના તથા વાપરવાનું પાણી મેળવવા માટે દૂર-દૂર સુધી ભટકી રહ્યાં છે. આકરી ગરમી વચ્ચે પાણીની તંગીથી ત્રસ્ત ગામનાં લોકો કોઈનાં ખેતરમાં તો કોઈ કુવો ધરાવતાં ઘરમાં જઈને પાણી માટે આજીજી કરી રહ્યાં છે. ત્યારે આ બાબતે પાણી પુરવઠા બોર્ડનાં નાયબ ઈજનેર નકુમને પુછતા તેમણે જણાવેલ કે, ખાપટ ગામને અમો એકાંતરા પાણી પુરવઠો નિયમિત અપાતો હતો. પરંતુ વડવીપાળા ગામે વાસ્મો યોજનાનું કામ ચાલુ હોવાથી જે દરમિયાન પાઈપલાઈન નાખવા માટે થતાં ખોદાણની કામગીરી વખતે પાણીની મેઈન પાઈપલાઈન તૂટી ગયેલ છે. અને બોર્ડ દ્વારા વડવીયાળા ગ્રામ પંચાયતને તાકીદ કરી આ લાઈન રીપેરીંગ કરવા કહેલું છે. પરંતુ સરપંચ હરિભાઈ ઝાલાનાં જણાવ્યા મુજબ વડવીયાળા પંચાયત લાઈન રીપેરીંગ કરવામાં વિલંબ કરે તો અમારા ગામને પાણી પુરવઠો મોડો મળશે. જેથી આ બાબતે બોર્ડ દ્વારા કાર્યવાહી થાય તો જ સત્વરે પાણી મળી શકશે. હાલ તો ખાપટના ગ્રામજનો સાથે માલઢોર પણ પાણીના અભાવે વલખા મારી રહ્યાં છે.